Godmorgen til jer alle og varmt velkommen til besøgende udenlands fra. Velkommen til Nuuk. Velkommen til den arktiske forskningsfestival 2021.
Jeg var begejstret over at høre, at dette års tema er ”Gør videnskab nyttig”. Hvilken vigtig mission i denne tid.
Verden bliver mere og mere kompleks at navigere i. Vores børn skal lære at navigere mellem ”falske nyheder”, konspirationsteorier og en offentlig debat der synes at blive mere og mere polariseret. 
Vores børn står tilbage med den enorme opgave at skulle bekæmpe klimaændringer og samtidigt opfinde fleksible og præventive løsninger og teknologier i et globalt fællesskab, hvor ulighed og modsat rettede dagsordener vil være en konstant faktor at forholde sig til.
Jeg siger det ikke for at få jer ned med humøret. Jeg er klar over at dette er en noget dyster åbningserklæring. Men jeg mener at det er SÅ vigtigt, at vi voksne påtager os blot en del af ansvaret for verdens tilstand – og handler ved fortsat at stille de spørgsmål, der kan føre til morgendagens løsninger. Og det er her hvor det videnskabelige samfund, erhvervslivet, investorer, pressen, NGO’er og politiske beslutningstagere må mødes og engagere sig i reelle samtaler, der kan føre til reelle ændringer. Det er nødvendigt at nedbryde barriererne mellem felter og fagområder. Hvordan kan vi forvente lydhørhed fra andre, hvis vi ikke selv er lydhøre overfor andres perspektiv og åbne for ideen om samarbejde? For at gøre videnskab nyttig, er vi nødt til at bygge bro til andre fagområder, og engagere os i nye samarbejder for at kunne skabe nye veje. 
En anden opgave til nyttiggørelse af videnskab er, at finde måder at videregive kærligheden til videnskaben på – en passion som jeg ved, er fælles for jer, der er samlet i dette rum. Giv den videre til vores medborgere, pressen, politikkere og til fremtidige generationer. Jeg tror stærkt på at konferencer som denne er med til at øge viden og vække interesse.
Som samfund er vi nødt til at bygge på menneskehedens naturlige nysgerrighed. Der er ofte behov for en mere legende og praktisk tilgang til videnskab. Grønlands Selvstyre har lang erfaring med offentlig formidling med det formål at skabe interesse for videnskab og miljøspørgsmål. Vi har udgivet en børnebog om Grønlands geologi, som kan findes på alle landets skoler. I Nuuk prioriterer vi altid den årlige Kulturnat, hvor specielt Naturinstituttet og Departementet for Landbrug, Selvforsyning, Energi og Miljø er populære besøgsmål. Den besøgende får altid ny viden og bliver mere nysgerrig. Mit eget departement, Departementet for Råstoffer og Justitsområdet har i mange år afholdt en årlig mineralkonkurrence, hvor borgere kan indsende bjergarter, som de finder specielle. Vi forsøger også at være opsøgende ved at give skoler mulighed for at få besøg af en specialist. Offentlig formidling skal være et fortsat mål. Appetitlige videnskabelige materialer bør altid være til rådighed som et alternativ til den massive strøm af ligegyldigt indhold i pressen og på de sociale medier. Ansvaret ligger hos forskerne, pressen og myndighederne. 
Nyttiggørelse af videnskab handler også om at kunne relatere sig. Jeg har en stærk tiltro til rollemodeller. Tidligere i år mødte jeg Zara Rutherford; en 19-årig pilot der, som den yngste kvinde nogensinde, er i gang med at flyve jorden rundt alene. På hendes rejse fremmer hun piger og kvinder i ”STEM”: Videnskab, teknologi, ingeniørarbejde og matematik. Hendes lidenskab for flyvning og åbenlyse kærlighed for videnskab gør et meget større indtryk på hendes jævnaldrende end hvilken som helst tale, jeg kunne give. Jeg er utrolig glad for at denne konference støtter op om unge forskere. Fedt!
Grønlands Selvstyre har store forventninger til fremtidens løsninger og teknologier der kan støtte op om den grønne omstilling, og være med til at sikre at det arktiske miljø og den arktiske levevis ikke ændres for meget. Tiden er imod os. Grønlands Selvstyre sigter mod at være en del af den grønne omstilling og vi tager konkret handling. Selvom minedrift i sig selv ikke er en grøn industri, har vi mineraler, der er kritiske for at kunne komme i mål med den grønne omstilling, og som vi ønsker at stille til rådighed for selskaberne. Dette gøres ved at foretage grundforskning og ved at gøre data tilgængelig. Vi markedsfører også vores vandressourcer, som vi håber, kan overgå til lagret energi når teknologien udvikler sig. I mellemtiden hilser vi forskning på området velkommen. Vi arbejder med en strategi indenfor ”carbon capture storage” (CO2-fangst og –lagring), som vi forventer kan blive til virkelighed inden for få år. Og endelig velkommer vi alle forskningsprojekter – store som små, der foretages i dette globale hotspot. Af et fjerntliggende sted at være, har vi virkelig det hele.
På vegne af Grønlands Selvstyre ønsker jeg jer nogle frugtbare dage med nørderi, læring og kommunikation. Tak.
